《秋声弹剑歌》
明代·邓云霄

美人拾得破愁物，中山一饮醉千日。丈夫气逐秋风高，何事摧残肮脏骨。

搔头不寐揽吾裳，巡檐中夜星琅琅。斗边紫气摇古狱，腰间老剑啼干将。

此剑手之二十年，千金燕赵未许前。吹毛雨落惜开匣，铅刀世上何纷然。

长啸倚天聊自宝，破山精力岂草草。剑兮持汝斩楼兰，漠南庭空刁斗闲。

燕然野碑久剥落，阴山妖血愁斑烂。剑兮持斩佞臣头，摇天封豕正炰炰。

一夫九首拔大木，当筵未许说庄周。剑兮持汝向侠客，易水萧萧虹已白。

秋风客散信陵门，夜雨人耕孟尝宅。徘徊弹剑且高歌，延津龙吼扬雄波。

鬼母秋郊何处哭，猿公竿杪时相过。起舞拔击盘莲花，星辰夜落乱如麻。

风胡薛烛皆肉眼，倾秦指晋君休誇。古来神物待知己，吾欲赠之有张华。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。